[pic] | EURÓPSKA KOMISIA | Brusel, 2.3.2011 KOM(2011) 110 v konečnom znení PREDBEŽNÁ SPRÁVA KOMISIE RADE A EURÓPSKEMU PARLAMENTU O REFORMÁCH V CHORVÁTSKU V OBLASTI JUSTÍCIE A ZÁKLADNÝCH PRÁV (ROKOVACIA KAPITOLA 23) SPRÁVA KOMISIE RADE A EURÓPSKEMU PARLAMENTU O REFORMÁCH V CHORVÁTSKU V OBLASTI JUSTÍCIE A ZÁKLADNÝCH PRÁV (ROKOVACIA KAPITOLA 23) ÚVOD Komisia vo svojom oznámení „Stratégia rozširovania a hlavné výzvy v rokoch 2010 – 2011“, ktoré prijala 9. novembra 2010[1], uviedla, že bude „pozorne monitorovať pokrok, ktorý Chorvátsko bude dosahovať v oblasti justície a základných práv a v prvom štvrťroku 2011 uskutoční preskúmanie skutočného stavu“. Z tohto dôvodu Komisia predkladá túto správu. Komisia poznamenala, že táto kapitola v prístupových rokovaniach si vyžaduje dosiahnutie presvedčivých a spoľahlivých výsledkov, a preto je pravdepodobné, že bude patriť k posledným kapitolám, ktoré budú predbežne uzavreté. Hmatateľné výsledky v oblasti justície a boja proti korupcii a organizovanej trestnej činnosti sú nevyhnutné pre dosiahnutie vierohodnosti procesu rozširovania EÚ. Je to v súlade s obnoveným konsenzom EÚ v otázke rozširovania, ktorý Európska rada schválila v decembri 2006. Prístupové rokovania s Chorvátskom v oblasti justície a základných práv (kapitola 23) sa začali v júni 2010 po tom, ako Rada dospela k záveru, že Chorvátsko splnilo úvodné hodnotiace kritériá. V úvodnej spoločnej pozícii EÚ bolo uvedené, že predbežné uzatvorenie rokovaní o tejto kapitole je možné očakávať po tom, ako budú splnené záverečné hodnotiace kritériá v týchto štyroch oblastiach: 1) justícia, 2) boj proti korupcii a organizovanej trestnej činnosti, 3) základné práva a 4) spolupráca s Medzinárodným trestným tribunálom pre bývalú Juhosláviu (ICTY). Väčšina z desiatich hodnotiacich kritérií bola rozdelená na čiastkové hodnotiace kritériá zamerané na vykonávanie opatrení a dosahovanie výsledkov. Táto správa je súčasťou prebiehajúceho monitorovania pokroku Chorvátska v oblasti justície a základných práv zo strany Komisie. Vychádza z informácií, ktoré zozbierala a analyzovala Komisia, a najmä z príspevkov chorvátskych orgánov. Komisia zároveň čerpala informácie z niekoľkých cielených misií partnerského hodnotenia, v rámci ktorých skúmali situáciu v Chorvátsku vysokopostavení sudcovia, prokurátori a policajní dôstojníci z členských štátov EÚ. Boli použité aj iné zdroje vrátane informácií od rôznych medzinárodných a mimovládnych organizácií. V nasledujúcich častiach sa posudzujú kroky, ktoré podniklo Chorvátsko s cieľom splniť hodnotiace kritériá v oblasti justície a základných práv, a taktiež sa poukazuje na oblasti, v ktorých boli zistené nedostatky a ktorým je potrebné sa venovať. AKTUÁLNA SITUÁCIA V JEDNOTLIVÝCH OBLASTIACH Justícia Záverečné hodnotiace kritérium 1: Chorvátsko zaktualizuje svoju stratégiu reformy justície a príslušný akčný plán a zabezpečí ich účinné vykonávanie. Chorvátsko aktualizovalo požadované dokumenty a pokiaľ ide o ich vykonávanie, vybudovalo lepšiu inštitucionálnu kapacitu na riadenie reforiem justície vrátane kontroly vykonávania právnych predpisov. Záverečné hodnotiace kritérium 2: Chorvátsko zvýši nezávislosť, zodpovednosť, nestrannosť a profesionalitu justície. Bolo prijatých niekoľko opatrení na zvýšenie nezávislosti justície aj prostredníctvom ústavných zmien, ako sú ustanovenia, ktoré stanovujú nový postup menovania do Štátnej súdnej rady a Štátnej rady prokurátorov. V Chorvátsku prebieha proces reformovania štátnej súdnej rady a štátnej rady prokurátorov a zvyšovania ich profesionality, nestrannosti a nezávislosti od politických alebo iných zásahov, najmä pokiaľ ide o menovanie, riadenie kariérneho postupu a disciplinárne postihovanie sudcov a prokurátorov. Štátna škola pre sudcov a prokurátorov začala účinne fungovať. Chorvátsko však dosiaľ nedosiahlo presvedčivé výsledky, pokiaľ ide o prijímanie a menovanie sudcov a štátnych prokurátorov na základe uplatňovania jednotných, transparentných, objektívnych a vnútroštátne uplatniteľných kritérií. Štátna súdna rada a Štátna rada prokurátorov boli zriadené len nedávno, a preto nemohli ešte preukázať svoju schopnosť zodpovednej samoregulácie. Chorvátsko bude musieť zabezpečiť, aby tieto novovytvorené orgány preukázali svoju schopnosť správne uplatňovať nové prechodné ustanovenia týkajúce sa menovania sudcov a prokurátorov, ako aj dosiahnutie pokroku vo vedení disciplinárnych konaní proti zákonným zástupcom a sudcom. Záverečné hodnotiace kritérium 3: Chorvátsko zvýši efektívnosť justície. Dôležitým ukazovateľom v tejto súvislosti je množstvo nevyriešených prípadov na súdoch. Od decembra 2009 do decembra 2010 sa Chorvátsku podarilo mierne znížiť celkový počet nevyriešených prípadov na súdoch z 795 722 na 785 561 prípadov (pokles o 1,3 %). Počet starých nevyriešených prípadov súvisiacich v trestnou činnosťou klesol o 10,6 %. S cieľom zabrániť nenáležitému omeškaniu súdnych konaní sa vykonávajú opatrenia zahŕňajúce postupné zavádzanie nových metód výkonu rozhodnutí, prijímanie ďalších sudcov, súdnych poradcov a súdnych úradníkov na súdoch, ktoré sú najviac preťažené, a stimuly pre sudcov na zabezpečenie rýchleho uzatvorenia starších prípadov. Podarilo sa dosiahnuť konkrétne výsledky pri uplatňovaní nového trestného poriadku. Chorvátsko tiež dosiahlo určitý pokrok vo fyzickej infraštruktúre a informatizácii súdov tým, že na väčšine súdov bol zavedený integrovaný systém správy prípadov. Chorvátsko pokračuje v racionalizácii miestnych a priestupkových súdov zabezpečovaním efektívneho fungovania zlúčených súdov a prijatím plánu racionalizácie okresných a obchodných súdov. Počet starých nevyriešených občianskych prípadov, na vyriešenie ktorých sa čaká tri roky alebo viac, sa však zvýšil o 3,8 %. Presvedčivé výsledky pri uplatňovaní občianskeho súdneho poriadku zatiaľ preukázané neboli. Vzrástol aj počet starých nevybavených vykonávacích rozhodnutí. Niekoľko dôležitých súdov vrátane súdov v Záhrebe a Splite naďalej vykazuje veľký počet nevyriešených prípadov. Chorvátsko bude musieť pokračovať v znižovaní celkového počtu nevyriešených prípadov, najmä pokiaľ ide o staré občiansko-právne prípady a vykonávacie rozhodnutia. S cieľom znížiť nadmernú dĺžku trvania občiansko-právnych konaní je potrebné zlepšiť uplatňovanie občianskeho súdneho poriadku. Záverečné hodnotiace kritérium 4: Chorvátsko zlepší riešenie vnútroštátnych prípadov vojnových zločinov. Chorvátsko zaznamenalo pokrok v dosahovaní výsledkov v oblasti nestranného riešenia prípadov vojnových zločinov zo strany súdov uzatvorením niekoľkých prípadov vedených voči obvineným osobám s odlišným etnickým pôvodom. Vo februári 2011 bola prijatá stratégia riešenia otázky beztrestnosti. Chorvátsko plnilo svoj akčný plán preskúmania prípadov uzatvorených v neprítomnosti obvineného. Chorvátsko sa naďalej angažuje na dvojstrannej a regionálnej úrovni. Nepodarilo sa dostatočne vyriešiť otázku beztrestnosti v prípadoch, ktoré neboli vyšetrené alebo stíhané. Nová stratégia na zabezpečenie riadneho vyšetrovania a stíhania týchto trestných činov zatiaľ nebola implementovaná. S cieľom preukázať presvedčivé výsledky bude Chorvátsko musieť dosiahnuť pokrok v súvislosti s prípadmi vojnových zločinov, ktoré ešte neboli vyriešené, a to najmä prostredníctvom uplatňovania novej stratégie a systematického využívania špecializovaných senátov. Boj proti korupcii Záverečné hodnotiace kritérium 5: Chorvátsko dosiahne konkrétne a významné výsledky na základe účinného, efektívneho a nezaujatého vyšetrovania, stíhania a prijímania súdnych rozhodnutí v prípadoch organizovanej trestnej činnosti a korupcie na všetkých úrovniach vrátane korupcie na vysokej úrovni a v citlivých sektoroch, ako je verejné obstarávanie. Bola zvýšená prevádzková kapacita Úradu pre boj proti korupcii a organizovanej trestnej činnosti (USKOK), špecializovaného útvaru prokuratúry na boj proti korupcii a organizovanej trestnej činnosti, a zvýšila sa účinnosť polície. Prebieha vyšetrovanie viacerých prípadov korupcie na vysokých miestach, prípadne boli vznesené obvinenia. Značný počet prípadov organizovanej trestnej činnosti už prešiel všetkými fázami súdneho konania (vyšetrovanie, stíhanie, prijatie súdneho rozhodnutia). Boli uplatňované odrádzajúce sankcie. Väčšina prípadov korupcie na vysokej úrovni a prípadov v oblasti verejného obstarávania však ešte nedosiahla fázu vydania súdneho rozhodnutia. Je potrebné v plnej miere preveriť kapacitu súdov na primerané spracovanie prípadov. Zo 436 pracovných miest na Národnom policajnom úrade pre boj proti korupcii a organizovanej trestnej činnosti (PNUSKOK) je potrebné obsadiť ešte približne 20 %. Depolitizácia a zvýšenie profesionality polície zatiaľ neboli vyriešené v plnej miere. Chorvátsko bude musieť preukázať účinné riešenie dostatočného počtu prípadov vo všetkých príslušných fázach konania (vyšetrovanie, stíhanie, prijatie súdneho rozhodnutia) zahŕňajúcich prípady korupcie na vysokej úrovni, korupcie na miestnej úrovni a prípadov týkajúcich sa verejného obstarávania a justície. Je potrebné, aby odloženie trestného oznámenia zo strany prokurátora podliehalo účinnej kontrole. Chorvátsko by malo naďalej posilňovať PNUSKOK a prijať nový policajný zákon, ktorý sa v súčasnosti pripravuje a ktorý je zameraný najmä na riešenie depolitizácie a zásluhového prístupu pri vymenúvaní. Chorvátsko by malo zlepšiť spoluprácu medzi orgánmi vrátane výmeny informácií. Záverečné hodnotiace kritérium 6: Chorvátsko zaznamená konkrétne výsledky v súvislosti s posilňovaním preventívnych oparení v boji proti korupcii a konfliktom záujmov. Vo februári 2011 boli prijaté vylepšené právne predpisy o prístupe k informáciám, financovaní politických strán a o konflikte záujmov. Poskytnutím dodatočných zdrojov bola posilnená komisia pre konflikt záujmov. Realizujú sa akčné plány na boj proti korupcii v štátnych podnikoch. Je však potrebné objasniť a v praxi overiť niektoré ustanovenia v nedávno prijatých právnych predpisoch, aj pokiaľ ide o súlad s ostatnými právnymi predpismi. Je potrebné posilniť štruktúry na vykonávanie týchto právnych predpisov. Neboli prijaté všetky vykonávacie právne predpisy potrebné na uplatňovanie zákona o všeobecných správnych postupoch (GAPA) v plnej miere. Je potrebné naďalej posilňovať transparentnosť a bezúhonnosť vo verejnej správe. Chorvátsko bude musieť preukázať účinné uplatňovanie nových právnych predpisov v oblasti prístupu k informáciám v praxi, zlepšiť transparentnosť v oblasti verejného obstarávania, najmä zverejňovať informácie o skutočnom plnení zmlúv, a prijať všetky sektorové právne predpisy v súlade s GAPA. Pokiaľ ide o zákon o financovaní politických strán, Chorvátsko by malo objasniť pravidlá týkajúce sa dohľadu nad súkromnými príspevkami a zabezpečiť administratívnu kapacitu potrebnú na uplatňovanie týchto právnych predpisov. Základné práva Záverečné hodnotiace kritérium 7: Chorvátsko posilní ochranu menšín, okrem iného účinným vykonávaním ústavného zákona o právach národnostných menšín (CARNM). Celková ochrana menšín sa zlepšila a prijaté opatrenia boli zamerané na zmierenie a zvýšenie tolerancie medzi občanmi vrátane odbornej prípravy polície a médií. Boli prijaté určité kroky na zlepšenie monitorovania vykonávania ustanovení týkajúcich sa zamestnávania obsiahnutých v CARNM. Chorvátsko uskutočnilo rozsiahlu štúdiu v oblasti nedostatočného zastúpenia menšín v širšom verejnom sektore. Nepodarilo sa však dosiahnuť hmatateľné zlepšenie úrovne zamestnanosti národnostných menšín v zmysle požadovanom v CARNM. Neuskutočnilo sa preskúmanie úlohy vzdelávania v rámci úsilia o zmierenie. Je potrebné prijať plán na riešenie nedostatkov v širšom verejnom sektore, ktoré boli odhalené v rámci štúdie. Chorvátsko bude musieť za podpory štatistík stanoviť dlhodobé plány na riadne splnenie záväzkov stanovených v rámci CARNM, pokiaľ ide o zamestnávanie menšín. Zároveň by malo prijať plán na riešenie nedostatočného zastúpenia menšín v širšom verejnom sektore, ktoré boli odhalené v rámci štúdie. Záverečné hodnotiace kritérium 8: Chorvátsko vyrieši zostávajúce otázky návratu utečencov. Chorvátsko čiastočne realizovalo akčný plán týkajúci sa programu na zabezpečenie bývania pre utečencov/bývalých držiteľov užívateľských práv. Splnilo ciele stanovené na rok 2008. Chorvátsko zlepšilo riešenie odvolaní proti odmietnutiu žiadostí o obnovu bývania a dosiahol sa pokrok pri obnove zvyšných nehnuteľností. Cieľ na rok 2009 stanovený v akčnom pláne týkajúci sa poskytnutia 2070 bytov sa však nepodarilo splniť. Z 1300 ubytovacích jednotiek, ktoré boli k dispozícii (62,8 %), bolo odovzdaných iba 1024 (49,5 %) jednotiek, pričom 276 ubytovacích jednotiek sa neodovzdalo. Pokiaľ ide o poskytovanie ubytovania ostatným úspešným žiadateľom, Chorvátsko neprekročilo cieľ z roku 2009. Nevyriešené odvolania týkajúce sa obnovy bývania, ktoré zahŕňajú 4000 prípadov, neboli dostatočne riešené. Chorvátsko bude musieť v plnej miere realizovať svoj cieľ z roku 2009 a dosiahnuť výrazný pokrok v poskytovaní ubytovania žiadateľom o zabezpečenie bývania, ktorí neboli zaradení do cieľa na rok 2009. Chorvátsko by zároveň malo znížiť počet nevyriešených odvolaní týkajúcich sa obnovy bývania. Záverečné hodnotiace kritérium 9: Chorvátsko zlepší ochranu ľudských práv. Podarilo sa zlepšiť všeobecný právny rámec v oblasti ochrany ľudských práv, predovšetkým prostredníctvom prísnejších ústavných ustanovení, ktoré boli prijaté v júli 2010. Naďalej pokračuje zvyšovanie informovanosti polície, prokurátorov a súdov v oblasti ľudských práv. Prebieha vykonávanie stratégie a akčného plánu na ochranu a integráciu Rómov. Naďalej je potrebné dodržiavať slobodu prejavu. Chorvátsko zlepšilo prístup k spravodlivosti, okrem iného prijatím opatrení potrebných na zabezpečenie toho, aby sa správny súd stal do obdobia pristúpenia súdom s plnou právomocou, taktiež sa zlepšilo vykonávanie zákona o právnej pomoci, a to najmä prostredníctvom zjednodušených postupov a vyšších odmien pre právnikov. Chorvátsko začalo dosahovať konkrétne výsledky v oblasti vykonávania zákona o boji proti diskriminácii a zákona o trestných činov páchaných z nenávisti. Úrad ombudsmana však nemá dostatočný počet zamestnancov, pretože mu boli pridelené nové úlohy (napr. uplatňovanie zákona o boji proti diskriminácii) a právomoci (napr. v oblasti zabraňovania mučeniu) bez toho, aby sa zvýšili jeho zdroje. Chorvátsko bude musieť posilniť úrad ombudsmana najmä prostredníctvom zabezpečenia plánovaného dodatočného zvýšenia počtu jeho zamestnancov a zvýšenia rozpočtu, zabezpečovať riadnu realizáciu následných opatrení v súvislosti s odporúčaniami ombudsmana a dosiahnuť ďalší pokrok vo vykonávaní zákona o boji proti diskriminácii a zákona o trestných činoch páchaných z nenávisti. Spolupráca s Medzinárodným trestným tribunálom pre bývalú Juhosláviu Záverečné hodnotiace kritérium 10: V súlade s rokovacím rámcom, ktorý prijala Rada 3. októbra 2005, zostáva plná spolupráca s ICTY podmienkou ďalšieho pokroku Chorvátska v prístupovom procese, ako aj predbežného uzavretia tejto kapitoly. Na základe žiadosti úradu žalobcu ICTY začala medziagentúrna pracovná skupina zriadená chorvátskou vládou skúmať nové významné spôsoby vyšetrovania zamerané na nájdenie chýbajúcich dokumentov o delostreleckých útokoch, alebo zistenie, čo sa s nimi stalo. Žalobca ICTY predloží Bezpečnostnej rade OSN ďalšiu správu v máji 2011. ZÁVER Chorvátsko dosiahlo v oblasti justície a základných práv značný pokrok. Je však potrebné urobiť ešte kus práce najmä s cieľom dosiahnuť presvedčivé výsledky v oblasti justície a boja proti korupcii, riešiť beztrestnosť vojnových zločinov a nevyriešené otázky návratu utečencov. V zmysle uvedeného Komisia: - vyzýva Chorvátsko, aby zdvojnásobilo svoje úsilie a splnilo všetky záverečné kritéria stanovené v otvorení rokovacej pozície EÚ ku kapitole 23 v júni 2010, a najmä aby vyriešilo zostávajúce otázky stanovené v tomto oznámení, - bude naďalej pozorne monitorovať pokrok Chorvátska a poskytovať mu prostredníctvom technickej expertízy a finančnej pomoci podporu, aby mohlo splniť záverečné hodnotiace kritériá stanovené v tejto kapitole. Hneď ako Komisia zistí, že Chorvátsko splnilo všetky záverečné hodnotiace kritériá, v súlade so zaužívanými postupmi predloží Rade správu o záverečných hodnotiacich kritériách a návrh záverečného stanoviska EÚ. [1] KOM(2010) 660 v konečnom znení.